Foto's: Huis met sy eie tronk te koop | Maroela Media
Die tweeslaapkamerhuis met 'n klein gevangenis. (Foto: House of Brokers)
'n Huis wat in die Amerikaanse deelstaat Missouri te koop is, het die internet behoorlik aan die gons ná dit aan die lig gekom het dat 'n klein gevangenis met selle en 'n aanhoudingskamer by die koopprys ingesluit is.
Die huis is in 2005 opgeknap met moderne afwerkings wat die tradisionele argitektuur en karakter aanvul, maar dit is die wettige gevangenis wat wenkbroue laat lig.
In die kombuis langs die wit kaste en marmerafwerkings is 'n grys metaaldeur wat na die private gevangenis lei.
Die aanhoudingskamer het twee metaalstapelbeddens en 'n basiese toilet wat omring word met metaaldiefwering en 'n seldeur. Die ander nege selle is ontwerp vir enkelbesetting. Die huis se buitevensters en deure is ook met metaalstawe bedek.
Die deur wat na die private gevangenis lei. (Foto: House of Brokers)
House of Brokers, die eiendomsagentskap wat dié tweeslaapkamerhuis verkoop, beskryf die huis as 'n "buitengewone en unieke geleentheid" met "eindelose moontlikhede".
Dit is egter die "moontlikhede" van die huis wat mense op sosiale media bekommer, met sommige gebruikers wat opmerk dat die beskrywing bloot moet sê "slegs psigopate sal in aanmerking kom".
Die eiendom is op Twitter gedeel deur @SairaKH met die onderskrif: "Hierdie pragtige huis met 'n volledige tronk kan joune wees vir slegs $350 000."
Talle gebruikers het ook die snaakse "moontlikhede" van dié huis uitgewys. "Geniet 'n vreedsame maaltyd bo in die wete dat jou gevangenis veilig benede is," skryf een gebruiker.
"Beste suite vir jou skoonma."
Een sel is beskryf as 'n "spesiale kamer vir stoute kinders" terwyl 'n ander meen dat pa's hier maklik van hulle dogters se kêrels ontslae kan raak.
Een gebruiker was egter bekommerd oor mensehandel met só 'n wettige gevangenis. "Nou kan jy jou mensehandeltronk vrylik op die ope mark verkoop – cool, cool, cool."
Maar dit blyk dat daar wel 'n logiese verduideliking vir die private gevangenis is. Die tweeslaapkamerhuis is in 1875 gebou en het destyds as die polisiehoof se huis en die omgewing se gevangenis gedien.
Mike Diamond, die eienaar van die huis, het gesê die huis is die afgelope tyd as Airbnb-verblyf beskikbaar gestel en mense kon ook geleenthede daar hou. Diamond meen die huis sal aangewend kan word as 'n sogenaamde "escape room", 'n brouery of 'n restaurant.
Die klein gevangenis. (Foto: House of Brokers)
Een van die nege selle wat ontwerp is vir enkelbesetting. (Foto: House of Brokers)
Die aanhoudingskamer. (Foto: House of Brokers)
Die tweeslaapkamer huis:
Die huis se buitevensters en deure is met metaalstawe bedek. (Foto: House of Brokers)
Die tweeslaapkamerhuis is in 1875 gebou. (Foto: House of Brokers)
Die binnekant van die huis is in 2005 opgeknap. (Foto: House of Brokers)
Daai sink dak lyk nie baie veilig nie. Ek glo die "gevangenis"sal maklik kan ontsnap.
Dalk kan die huis relatief maklik in 'n unieke gastehuis omskep word, elke "sel" kan smaakvol in 'n netjiese gaste-kamer her-ontwerp word.
Ek het net een vraag wat my baie pla…..HOEKOM???
Ek sou dit gebruik om mense wat verslaaf is aan drugs of alcohol te help.
Daardie huis was seker gebou deur 'n ou wat nie baie lief vir sy skoonma was nie. Die sel was seker skoonma se slaapkamer as sy sou kom kuier.